送從翁東川弘農尚書幕
作者：李商隱
朝代：唐

paragraphs: 昔帝迴沖眷，維皇惻上仁。
三靈迷赤氣，萬彙呌蒼旻。
刊木方隆禹，陞陑始創殷。
夏臺曾圮閉，汜水敢逡巡。
拯溺休規步，防虞要徙薪。
蒸黎今得請，宇宙昨還淳。
纘祖功宜急，貽孫計甚勤。
降災雖代有，稔惡不無因。
宮掖方爲蠱，邊隅忽遘迍。
獻書秦逐客，間諜漢名臣。
北伐將誰使，南征決此辰。
中原重板蕩，玄象失鉤陳。
詰旦違清道，銜枚別紫宸。
茲行殊厭勝，故老遂分新。
去異封於鞏，來寧避處豳。
永嘉幾失墜，宣政遽酸辛。
元子當傳啓，皇孫合授詢。
時非三揖讓，表請再陶鈞。
舊好盟還在，中樞策屢遵。
蒼黃傳國璽，違遠屬車塵。
雛虎如憑怒，漦龍性漫馴。
封崇自何等，流落乃斯民。
逗撓官軍亂，優容敗將頻。
早朝披草莽，夜縋達絲綸。
忘戰追無及，長驅氣益振。
婦言終未易，廟算況非神。
日馭難淹蜀，星旄要定秦。
人心誠未去，天道亦無親。
錦水湔雲浪，黃山掃地春。
斯文虛夢鳥，吾道欲悲麟。
斷續殊鄉淚，存亡滿席珍。
魂銷季羔竇，衣化子張紳。
建議庸何所，通班昔濫臻。
浮生見開泰，獨得詠汀蘋。